uk ru ru hbs_cyr ky ru ky ky ky ky ky ky ky ky ky ky ky ky ky ky tt ky ky ky ky ky ky ky ky ky ky ky ky ky ky ky ky kk ky la ky be ru ru ru ru ru ru ru ru bg ru ru ru ru ru ru ru
- Жамиля эже, өтүп кеткен 8-март майрамыңыз менен. Майрамды кандай тостуңуз?
- Рахмат, сенин да майрамың менен. Аялдардын эл аралык майрамын эң сонун өткөрдүм. Негизи эле мен дайыма жакшы маанайда жүргөндү жактырам. Майрам эмес күндөрү деле көңүлдүү, куунак жүрүүгө аракет кылам. Анткени биздин ар бир күнүбүз баалуу жана кымбат. Ал күндөр өтөт, бирок эч качан кайрылып келбейт. А 8-март болсо, жылына бир гана келет. Ошондуктан биздин майрамды эң жакшы өткөрүүгө аракет кылам. Быйыл болсо, көп адамдардан белек алдым. Алардын арасында окуучуларым, досторум, жакындарым жана мени аялзаты катары урматтаган келбеттүү мырзалар да болду. Бул мага эң сонун маанай тартуулай алды.
- Белек демекчи, белек алганды жакшы көрөсүзбү же бергендиби?
- Элибизде "алганды билбеген, бергенди да билбейт" деген жакшы сөз айтылып жүрөт эмеспи. Анын сыңары, белек алганды да, ошол менен бирге эле бергенди да жакшы көрөм. Өзүм кимдир бирөөгө белек бере турган болсом аябай катуу даярдык көрөм. Сөзсүз түрдө кымбат баалуу, кооз белектерди сатып алам. Белек берет десе, кээ бирөөлөр сыяктуу эптеп эле кутулуп койбойм. Менин берген белегим, ошол адамдын көңүлүн көтөрүп, жагымдуу маанай тартуулай алышы керек. Ошол себептен өзүм да кымбат баалуу белектерди жактырам. Мен үчүн белектин баасы аябай эле зор роль ойнойт. Мага берилген белек сөзсүз баалуу болушу керек. Албетте, чын жүрөктөн сунулган кичинекей гүл, же кымбат эмес буюм болсо деле кабыл алам. Анан белектерди өзгөчө мырзалардан алганды жакшы көрөм. Ушул 8 -мартта мырзалардан көп белек алдым.
- Өзүңүз күтүп бирок ала албай калган белектериңиз болду беле?
- Турмуш - өзү күтүлбөстүгү менен кызык да. Эгер алдын -ала баарын билип алсак, анда жашоонун кызыгы болбой калбайбы. Кээде өзүң күтпөгөн окуялар деле болуп кетет эмеспи. Эгер сен айткандай жагдай болуп калса, ошол белекти өзүм деле сатып алам. Анткени мен көксөгөн максатыма жетүүгө дайыма аракет кылам.
- Жазды утурлай өзүңүздүн жеке концертиңизди бердиңиз. Ошол туурасында айтып берсеңиз?
- Ырас, көп жылдан бери өз күйөрмандарыма жеке концертимди тартуулай элек элем. Менин сахнага чыкканыма көп жыл болду. Профессионал ырчы болсом да, жылына эки жолу же бир жылда бир жолу жеке концертимди берген жокмун. Негизи эле концерт берүүгө аябай кылдаттык менен даярдык көрүш керек. Анткени ал да чоң жоопкерчилик. Себеп дегенде элиңе отчёт бересиң. Сени сыйлап келген элди, сен да сыйлашың абзел. Бул жолу берген концертим өзүмдүн купулума толду. Чыгармачылыкта жүргөн 25 жылдык өмүрүмө дагы бир жолу саресеп салдым десем болот. Эң жакшы өттү. Менимче, концертке келгендер да ыраазы болуп кетишти деген ойдомун.
- Сиздин концерт азыркы сиздер көз салып жаткан комиссиянын талаптарына ылайык өттүбү?
- Албетте, бирок бул комиссия болбогон күндө деле, кандай гана концерттик иш-чара болбосун, дайым жогорку деңгээлде өткөргөнгө аракеттенет болчумун. Биз концерттик репертуарды тескей турган комиссиядан коркуп, концерттерибизди жогорку деңгээлде өткөргөнгө умтулбастан, биздин чыгармачылыкты баалаган, сыйлаган элди сыйлашыбыз керек. Биздин коюп жаткан концерт комиссияга эмес, элге жаккандай болушу зарыл. Көрүүчүлөр концертке сарптаган акчасына ичи ачышып кетпегидей болушу зарыл. А жаңы түзүлгөн комиссия болсо, мамлекеттик мекемелерде өтө турган концерттик программаны тескеп тургандыктан улам, мындан ары элибиз мамлекетибиздин концерттик залдарынан жогорку даярдык менен коюлган концерттерди көрө алышат.
- Баса, көп эле ырчылар каражат топтоо максатында концерт беришет экен. Буга элдин баары эле күбө. Сиз кандай максатта жеке концертиңизди тартууладыңыз?
- Менин концертим элиме берген 25 жылдык чыгармачылыгымдын отчёту болду. А каражат жагы мени көп деле ойлондурган эмес. Эң башкысы, концертим оюмдагыдай өттү. Ошол эле мага жетиштүү.
- Концертиңизде сизден башка кайсы ырчылар катышты?
- Албетте, концертиме сахналаш досторум да катышты. Программада өзүмдүн аткаруумдагы гана ырлар жаңырбастан, элибизге белгилүү болгон, атактуу ырчыларыбыздын аткаруусунда: Омар "Кусалуу жол", Гүлнур Сатылганова "Пришла к тебе", Силима Абдылдаева "Любящее сердце", Айчүрөк Иманалиева "Бейиштин төрү беле", Алина Жетигенова "Сулуу болгум келди", Гулнара Тойгонбаева "Келдиңби сүйүү" деген жаңы ырларын жаңыртышып, элдин маанайын көтөрүп кетишти. Баса белгилей кете турган нерсе, бул ырларды аларга өзүм сунуштагам жана ыр сүйүүчүлөргө биринчи жолу менин концертимде тартууланды. Кыскасы, бул жолу жаңы ырларга көбүрөөк басым жасадым.
- Буга чейинки концерттериңизден өзүңүз кандай айырмачылыкты байкай алдыңыз?
- Менин берген ар бир концертим бири -бирине окшобойт. Бирок бул жолку концертим мурункуларына салыштырмалуу, бийик деңгээлде болду десем жаңылышпайм.
- Жакында эле түзүлгөн концерттик репертуарды текшерүүчү комиссия кандай иш алып барып жатат?
- Азырынча биз ишибизди баштай элекпиз. Толук кандуу ишти 1-апрелден баштайбыз. Андан кийин гана баа берсек туура болот го дейм.
- Ошол комиссиянын мүчөсү катары айтсаңыз, комиссиянын курамы туура түзүлдүбү, жана калыс иштеп бере алабы?
- Эми алдын ала бир нерсе айтуу кыйын. Бирок комиссиянын курамында, элибизге белгилүү болгон калыс адамдар бар. Комиссияга мүчө болгон ар бири өз ишине тактык менен калыс иш алып барат деп ишенем.
- Жаздын келиши менен кандай максаттарды ишке ашырайын деп жатасыз?
- Элибизде тынчтык, аманчылык болсо, ар бир аткан таңыбызды аман-эсен тосуп алсак, алдыга коюлган максаттар ишке аша берет. Адам эс алууга да убакыт бөлүшү керек экен. Азырынча чет өлкөгө барып эс алып келсемби деп турам. Кайсы тарапка экенин билбейм. Бирок, жакынкы күндөрү эс алуу үчүн чет мамлекетке сапар алам.
- Чыгармачылыктан чарчаган жоксузбу?
- Кудай сактасын, чыгармачылыктан чарчасам, анда өлүп эле калдым деп эсептейм. Анткени чыгармачылык менин - жашоом.
- Саясатчы болгуңуз келеби?
- Кээ бир саясатчы сөрөйлөрдүн сүйлөгөнүн укканда "ушундай түшүнүгү тайкы адам да мамлекет башкарабы" - деп кадимкидей эле жиним кайнайт. Чынында биздин бийликте билими төмөн, маданияттуулук деңгээли жокко эсе, элементардуу эле нерселерге билим деңгээли жетпеген, өздөрү чыгарган мыйзамга тиши өтпөгөн, акчанын, тааныштын, кимдир бирөөнүн кадыры менен келип калган саясатчылар жок эмес. Бул ачуу чындык. Мунун эч ким тана албайт. Анткени бул сокур көзгө да көрүнүп турат.
Биздин мамлекетибиздин башкаруу системасы азырга чейин бир жолго салынып, калыптана элек. Коррупцияга кекиртекке чейин малынып, бүгүнгө чейин арыла албай жатпайбызбы. Биздин азыркы көп саясатчыларыбыздын эл үчүн таза иштөө маданияты өсүп жетиле элек. Арабызда илгерки совет системасынан бошоно албай жүргөндөр да көп. Алар жаңы замандын талабына ылайык иш алып бара албайт. Мына баягы эле кыргызды куруткан жердешчилик, аке-жакелик сыяктуу терс көрүнүштөр дагы деле бизди туш тараптан тороп, сай-сайга, өрөөн-өрөөнгө бөлүнгөн саясатчыларыбыздын саны арбын. Мына ошондой саясатчыларды көргөндө "ушул адамдын ордунда болгондо, такыр башкача иш алып барат элем"- деген ойлор да болот. Өзүмдүн таза, өз ишине так саясатчы боло аларыма ишенимим чоң. Балким, кайсы бир учурда бул ойлорум иш жүзүнө ашып, элим үчүн жакшы иштерди жасап калаармын.
- Лидер айымдардын катарына киресизби же…
- Ооба, кирем жана кээ бир зарыл иштерди анча-мынча эркектерден жакшыраак алып бара алам.